3 - jumalik Püha Kolmainsuse arv, sest Jumal kujutab end kolmainsana: Isa (usk), Poeg (lootus), Püha Vaim (armastus). Ka õigeusu kirikus risti ettelöömine kolme sõrmega sümboliseerib Püha Kolmainsust. Vana patutunnistus on kolmekordne: mea culpa, mea culpa, mea culpa, mea maxima culpa ("Minu süü, minu süü, minu suur süü"). Neis patukahetsuse kordustes on nähtud võrdlust Püha Kolmainsusega.  Number kolm märgib kolme astet kiriklikus hierarhias:  diakon, preester,  piiskop.   Vanas Testamendis on number kolm oluline number. Jumal saatis Egiptusemaale pilkase pimeduse kolmeks päevaks (2Mo 10:22). Jumal ootas  Aabramilt ohvriks kolmeaastaseid loomi (1Mo 15:9).  Taaniel palvetas kolm korda päevas Jumala poole ((Tn 6:11).  Jeesuslapsele toodi kolm kingitust: kuld, viiruk, mürr, mis märkisid Jeesuse elutöö kolme külge: kuld tema kuninglikkust, viiruk palvete sümbolina tema õpetajaametit ning mürr ohvrisurma.  Jeesust piinas kõrbes kolm kiusatust.    Kolgatal oli kolm risti. Kristus tõusis hauast kolmandal päeval, tema hauale läks kolm naist.    Peetrus salgas Jeesuse kolm korda maha ja niisama palju tuli tal vastata ülestõusnud Jeesuse küsimustele, kas ta oli oma õpetajat armastanud.  Ristikoguduses on kolmepealiseid kujundeid kasutatud ketserluse ja valeõpetuse sajatamiseks. Johannese ilmutuseraamatus on hirmsal metsalisel pantri välimus, karu jalad ning lõukoera suu (Ilm 13:2). Esialgu kujutati saatanat kolmepealise koerana. Renessansiaegne kunstnik sakslane  Matthias Grünewald näitab saatanat hoopis kolmenäolise olendina.